Gibadulla Murtasin

Gibadulla Murtasin (عُبَيْدُ الله مرتضى, tat. kirjakielellä Ğöbäydulla Mortazin (Mortaza); 25. lokakuuta 1895 – 28. heinäkuuta 1968) oli turkestanilainen Suomen tataariyhteisön piireissä toiminut opettaja, johtaja, taiteilija, toimittaja ja kirjailija. Hän muutti 1920-luvun alussa Tampereelle ja vaikutti myöhemmin myös Helsingissä.

Elämä

Ennen Suomea 
Gibadulla Murtasin (Göbäydulla Mortaza) syntyi 25. lokakuuta 1895. Hän oli kotoisin Turkestanin alueelta. Nuoruusvuosinaan hän opiskeli Sarapulin madrasassa. Murtasin jatkoi opiskelujaan Kazanissa, josta hän valmistui opettajaksi.

Murtasin palveli ensimmäisen maailmansodan aikaan Venäjän armeijassa. Hän joutui Baltian rintamalla ollessaan vangituksi, jolloin hänet kuljetettiin Tanskaan. Häntä auttoi teologi Alimcan Idris, joka toimi Berliinissä muslimisotilaiden opettajana ja hengellisenä johtajana. Idris siirrätti sotilaita Tanskasta Berliiniin, jossa hän auttoi heitä eri keinoin. Murtasin pääsi Berliinissä muun muassa työskentelemään arabiankielisiä Koraaneja painavan kirjapainon latomoon.

Suomessa 
Gibadulla Murtasin saapui vuonna 1923 Tampereelle. Hän hoiti kaupungissa "maallikkoimaamin" tehtäviä vuosina 1923-1941. Häntä aikaisemmin auttanut Alimcan Idris ehdotti hänelle vakinaista imaamin virkaa, mutta Murtasin kieltäytyi, todeten olevansa enemmänkin opettaja eikä imaami.

Murtasin kirjoitti yhteisönsä elämästä tataariaktivisti Ayaz Ishakin toimittamaan lehteen Yaña Milli Yul nimikkeellä haberçı (tiedottaja). Alkuaikoina hän toi niissä esiin muun muassa sen, kuinka tataarinuoret eivät saaneet hänen mielestään riittävästi oman kansansa kulttuuri- ja uskontovalistusta. Murtasin painotti oman yhdityksen perustamisen tärkeyttä. Vuonna 1935, Tampereen Turkkilainen Yhdistys rekisteröitiin oikeusministeriössä. Murtasin toimi yhdistyksen puheenjohtajana useita vuosia. Hän oli merkittävä henkilö sen kautta yhteisölle järjestetyissä kulttuuritapahtumissa, kuten teatteriesityksissä, joita Murtasin itse myös välillä ohjasi. Hän lisäksi hoiti muun muassa näytelmien kutsukorttien ja ohjelmalehtisten laatimisen.

Murtasin toimi Suomessa tataariyhteisön opettajana. Hänen on sanottu olleen sotilaskoulutuksensa takia vaativa työssään. Murtasin toimi 1930-luvulla Tampereen turkkilaisen äidinkielenkoulun opettajana ja vuonna 1941 hän siirtyi Helsinkiin lasten äidinkielen ja islaminuskon opettajaksi, ja 1949 juuri perustetun turkkilaisen kansakoulun johtajaopettajaksi. Hän oli avioitunut vuonna 1947 Halime Abdrahimin kanssa (Hälimä Abdrähim).

Murtasin kirjoitti "Tel sabaqlarï I" (Kielen oppijaksoja 1) -nimisen kirjan, jonka julkaisi Turkkilaisen kansakoulun kannatusyhdistys vuonna 1950 Helsingissä. Hän oli myös "Maḥallä ḫabärläre" (Seurakunnan uutisia) -lehden yksi toimittaja.

Hän oli myös taidokas viulunsoittaja sekä puhuja, jolla oli tapana sanoa asiansa lyhyesti ja terävästi. 

Murtasin oli yksi seitsemästä Suomen tataariyhteisön jäsenestä joka otti osaa vuonna 1938 Varsovassa järjestettyihin Idel-Uralin 20-vuotismuistojuhliin.

Gibadulla Murtasin kuoli 28. heinäkuuta 1968. Hänet ja puolisonsa on haudattu Helsingin islamilaiselle hautausmaalle.

Lähteet 

 Muazzez, Baibulat: Tampereen Islamilainen Seurakunta: juuret ja historia. Gummerus Kirjapaino Oy, 2004. ISBN 952-91-6753-9.

Viitteet 

Suomen tataarit
Suomalaiset opettajat
Vuonna 1895 syntyneet
Vuonna 1968 kuolleet